এক কালে তৃণমূলের চাণক্য বলে পরিচিতি ছিল তাঁর। বিজেপিতে যোগদানের পর ফের পরিচয় মিলল মুকুলের ক্ষুরধার বুদ্ধির। এবার মুকুলের এক চিঠিতেই বন্ধ হল নির্বাচন কমিশনের প্রশিক্ষণ। পঞ্চায়েত নির্বাচনী প্রক্রিয়ার ওপরে স্থগিতাদেশ দিয়েছে হাইকোর্ট। যদিও শুক্রবার নির্বাচন সংক্রান্ত প্রশিক্ষণের ব্যবস্থা করেছিল রাজ্য নির্বাচন কমিশন। আদালতের রায়ের কথা স্মরণ করিয়ে কমিশনকে চিঠি দেন বিজেপি নেতা মুকুল রায়। এরপরই তড়িঘড়ি সমস্ত জেলাশাসক ও পঞ্চায়েত আধিকারিকদের বিজ্ঞপ্তি দিয়ে প্রশিক্ষণ বন্ধ করতে নির্দেশ দেয় কমিশন। বৃহস্পতিবার পঞ্চায়েতে ভোটপ্রক্রিয়ায় স্থগিতাদেশ দেয় হাইকোর্ট। সেই রায় চ্যালেঞ্জ করে ডিভিশন বেঞ্চের দ্বারস্থ হন রাজ্যের আইনজীবী কল্যাণ বন্দ্যোপাধ্যায়। কিন্তু, কমিশন কোনও হলফনামা না দেওয়ায় পিছিয়ে গিয়েছে শুনানি। ওদিকে আবার পঞ্চায়েত নিয়ে সোমবার সিঙ্গল বেঞ্চের শুনানি। আদালত স্থগিতাদেশ দেওয়ার পরও কর্মীদের প্রশিক্ষণ দিচ্ছিল নির্বাচন কমিশন। কিন্তু মুকুল রায়ের এক চিঠিতে নড়েচড়ে বসে তারা।  মুকুল চিঠিতে লিখেছেন, 'আপনি জানেন নির্বাচনী প্রক্রিয়ায় স্থগিতাদেশ জারি করেছে হাইকোর্ট। অথচ আমাদের গোচরে এসেছে, নির্বাচনী আধিকারিকদের প্রশিক্ষণের ব্যবস্থা করেছে কমিশন। কমিশনের এই পদক্ষেপ আদালতের রায় লঙ্ঘন করছে।'            মুকুলের চিঠি পাওয়ার পরই বিজ্ঞপ্তি জারি করে রাজ্য নির্বাচন কমিশন। সেখানে জেলাশাসক ও জেলা পঞ্চায়েত আধিকারিকদের নির্দেশ দেওয়া হয়েছে, বন্ধ থাকবে সবরকম নির্বাচনী প্রক্রিয়া, এমনকি প্রশিক্ষণও।